呂健威叫三寶 Pierre頂唔頂到?!
2024年04月18日 11:15
東網電視
更多新聞短片
呂健威周末下半場嘅參戰馬實力頗強。
同季初頭幾個月予取予攜,幾乎每次影相都影贏嗰時比較,伍鵬志呢輪啲運氣真係爭少少,繼上周日有「江南盛」、「精明選擇」跑第2名後,尋晚輪到「嘉應喝彩」追極都追唔到又飲恨,好彩尋晚呂健威都係無進帳,先至維持5W領先優勢。
不過,嚟到周末沙田賽事,雖然伍廐出馬比較多,但呂健威啲參戰馬實力明顯比較強,尤其係最尾3場,若然畀威哥包辦三寶,Pierre就真係有得震冇得瞓喇。先講吓第8場「龍之輝」,2月尾初出即贏四班田草1200米,賽後被重手加9分,剛戰升上三班跑同程只輸畀「嘉應高昇」,今次強手已遠,自然有機會補中。
第9場「勁速威龍」上仗喺打吡表現一般,但復課後刻意運上從化操練,改用何澤堯亦可能有驚喜,而尾場「手機錶霸」一口氣連贏兩場,姿態非常出色,今次再跑田草1400米抽5檔唔算差,鞍上人布文近期手風亦順,應該可以幫威哥守尾門。